Ander Mens – Roekeloos
Gepubliseer deurRoekeloos	 19/07/2019 12/07/2019 Los kommentaar op Ander Mens
Ander Mens vertel, met oorgenoeg aksie en donker humor om kykers op die punte van hulle stoele te hou, die spanningsvolle verhaal van 'n doodgewone en baie vervelige boekhouer, Daniël Niemand, wie se lewe onherroeplik verander nadat 'n reeks misverstande sy bestaan heeltemal omvêrgooi. Alhoewel die chaos tot groot tragedie lei, help dit hom ook om 'n belangrike persoonlike oorwinning te behaal.
"Hierdie is regtig 'n vars genre, waaraan Suid-Afrikaners nog nie baie blootgestel is nie. 'n Aksieprent, met droë ernstige omstandighede, vermeng met humor. Dit is ook nie aldag wat jy die kans kry om vir Frank Opperman in die rol van 'n skelm te sien nie en dinge raak rof – maar dit is snaaks ook. Dis beslis 'n fliek wat almal moet sien," sê Bennie Fourie oor dié fliek waarin hy sy eerste hoofrol speel.
Wanneer nuwe inligting Frank se aartsvyand, die polisieman Johannes Ackermann (James Borthwick), die perfekte geleentheid gee om uiteindelik hierdie krimineel en sy broer Hansie (André Weideman) vas te trek, word Daniël onwetend as lokaas gebruik en onder die toesig van Erica Kruger (Marlee van der Merwe) geplaas wat 'n paar donker geheime en agendas van haar eie het.
Om die rolprent nog meer geloofwaardig te maak, moes Marlee van der Merwe hard saam met 'n opgeleide choreograaf werk om haar intense vegtonele realisties te vertolk.
"Ek was agt maande swanger toe Quentin Krog my van die rol vertel het. Dit was 'n groot, maar lekker uitdaging om van my babagewig ontslae te raak en myself te omskep in 'n sluipmoordenaar met bogemiddelde fisiese vaardighede. Verder het ek dit ook geniet om 'n karakter te speel wat baie verskil van die waaraan ek gewoond is," vertel sy oor die voorbereiding vir haar karakter. "Dit was 'n belewenis om in die geselskap te wees van legendes soos Frank Opperman, James Borthwick en Jana Cilliers en om saam met Bennie Fourie te werk, was 'n fees! Ons het saam koud gekry, baie tyd in die Land Rover spandeer en mekaar beter leer ken. Ek het met tye regtig gesukkel om nie vir hom te lag in van sy tonele nie. Sy improvisasie is baie skerp."
"Ons wou 'n fliek maak wat die gehoor intrek en deel maak van die spanningsvolle, en soms komiese, gebeure op die skerm. Dit kom egter saam met die belangrike boodskap dat die wêreld jou sal vernietig as jy nie bereid is om aan te pas nie; en dat jy nie moet wag totdat jou lewe uitmekaar uit val om 'n verandering te maak nie," sê Krog.
Ander Mens begin op 23 Augustus 2019 by plaaslike bioskope draai.
Gepubliseer deurRoekeloos 19/07/2019 12/07/2019 Gepubliseer inFlieks & TVSleutelwoorde: André Weideman, Bennie Fourie, Frank Opperman, Frannie van der Walt, Herman Binge, James Borthwick, Jana Cilliers, Laudo Liebenberg, Marlee van der Merwe, Neels van Jaarsveld, Quentin Krog, Sean Robert Daniels, Tim Theron, Zirk van den Berg